
Модел на адаптиран план на  урок за ученик със СОП. Кои са основните структурни акценти в плана?
И днес урокът продължава да бъде основна форма за реализиране на учебно- възпитателния процес. Внимателно планираният урок дава възможност на всички ученици от класа да бъдат ангажирани и включени в предвидените  дейности за учебния час. Практиката показва, че вече голяма част от учениците със СОП се обучават в общата класна стая и все по-малко от тях се извеждат за индивидуална работа в ресурсните кабинети. Въпреки това, училищата все още не могат да се похвалят с активно участие  в уроците на всички свои „специални“ ученици. Причините за това са различни, но основно са свързани със сложността на учебния материал, който в повечето случаи не отговаря на възможностите на тези ученици, както и с темпа на преподаване и учене, фиксиран и прилаган за т.нар. типични деца. Адаптирането на уроците спрямо потребностите на учениците с различни възможности, в т.ч. и на учениците със СОП е отговорна задача на всеки учител в условията на приобщаващото образование.
Планирането на адаптиран урок не означава подготовка на нов урок от учителя, а модифициране на дейностите, заложени за класа, така че да са достъпни за  възможностите на ученика със СОП от този клас.  
Предимства на адаптирания урок:
· успешно допълва приобщаващата училищна среда
· прави обучението достъпно за ученика със СОП
· ангажира и предизвиква интереса му  към дейности и участие
· насърчава ученика да работи със собствен темп
· вдъхва му увереност и самочувствие
· позволява да се наблюдава прогреса на ученика в реално време
· помага на учителя да преподават ефективно и фокусирано.
Модел на адаптиран план на урок /структура/
· учебен предмет
· клас
· име на ученика
· тема на урока
· вид на урока
· цели и задачи
· основно съдържание
· методи на преподаване
· времево разпределение на дейностите
· групова дейност
· социални умения
· междупредметни връзки
· дейност на ресурсния учител или друг специалист
· помощни средства и технологии
· речник на новите думи
· самостоятелна и домашна работа
Препоръки при разработване на адаптиран план на урок. Съвети от практиката.
1. Преди учителят да пристъпи към изготвяне на адаптиран план на урока, е необходимо да си припомни няколко важни неща, а именно: Кои силни страни на ученика насърчават ученето и кои предизвикателства го възпрепятстват? Какъв е стилът на учене или как ученикът приема и обработва по-лесно новата информация? Как комуникира, на какво ниво е неговата реч и езикови способности? До каква степен е усвоен учебният материал до момента и има ли нужда от уточняване и затвърждаване на старите знания, преди представянето на новите? Какви дейности да бъдат заложени и в какъв ред ще се изпълняват? Какви средства, материали и пособия ще са необходими? Кой как ще помага/подкрепя в урока- ресурсният учител, другият специалист, помощникът на учителя, асистентът на ученика със СОП, бързо справящите се съученици?
2. При формулиране на целите и задачите на адаптирания урок е важно учителят да има свой отговор на още един въпрос:  Какво искам да научи моят ученик със СОП в конкретния час и как ще разбера дали го е научил? Препоръчително е целите и задачите да са тясно свързани с оценяването и с учебната програма по предмета.(Насоките за формулиране на целите на урока са представени в Тема Трета).
3. Подборът на учебния материал за часа трябва да бъде съобразен с индивидуалните възможности и потребности на ученика, с неговия темп на учене и стил на усвояване. При изпълнението на тази задача, учителят успешно може да използва  учебното помагало за адаптиране на учебно съдържание в начален етап на обучение, като не забравя, че предвидените дейности трябва да отговарят на индивидуалните особености на  детето от неговия клас. Добър подход в планирането е ако за всяка учебна цел/задача, бъде предвидена дейност/активност, за която учителят е сигурен, че ще бъде интересна,  ефективна и ще предизвика вниманието на ученика със СОП. 
4. Екипът, разработил ръководството предлага „миксирано“ приложение на методи и техники на преподаване в урока. При подбора на методите е важно да се има предвид, че:
· различните теми се реализират с различни подходи, напр. може да се окаже, че дадена тема е по-подходящо  да бъде представена за ученика със СОП чрез презентация или визуализация с постер, а друга- представена с повече обяснения и пояснителни указания. 
·  използването на едни и същи подходи на работа в няколко поредни дни (напр. прекомерното използване на учебника и тетрадката, дългото преписване или четене на големи части от даден текст), ще направи ученето „скучно“,  демотивиращо и разсейващо. 
5. Интерактивният урок е ефективен за всички ученици и особено за учениците със СОП. Използването на различни интерактивни методи на преподаване и учене, чрез които учениците задават въпроси, дискутират или обсъждат наученото, е важно изискване за урока в съвременната приобщаваща класна стоя. В тази връзка, учителят трябва да отдели достатъчно време и място за интерактивни дейности, които свободно може да подбере и приложи, съобразно темата и вида на урока, за  успешно включване на ученика със СОП.
6. Разпределението на времето за различните дейности в урока е изключително отговорна задача пред учителя. Дали то ще бъде пълноценно запълнено за всички ученици в класа или безвъзвратно изгубено за всички, или само за ученика със СОП, зависи до голяма степен от  предварителното планиране. Често общообразователните учители се оплакват, че не им достига времето за работа с ученика със СОП в класовете с много  деца. Практиката показва, че ако се намали времето за проверка на домашните работи и времето за устно изпитване на учениците, и ако урокът е подкрепен с прецизна предварителна подготовка, времето ще стигне за всички. Учителите не трябва да забравят, че от тях се очаква да преподават на всички деца в класа, а не само на тези, които се справят по- бързо и по-лесно.
7. Задължително изискване при адаптирането на плана на урока за ученика със СОП, е заложените  дейности да съдействат за развитие на различни социални умения,  формиращи личността на детето: умения зя учене, емоционално съпреживяване, себеизразяване, самостоятелен избор, умения за работа в екип, самостоятелност,  активност и пр.
8. Адаптираният план на урока изисква задължителното осъществяване на междупредметни връзки, тъй като те осигуряват реализация на основни принципи в  обучението на учениците със СОП: активност, системност, достъпност, практическа насоченост и пр. Напр. учейки се как да правят мартеници, учениците със СОП много по-лесно могат да бъдат провокирани да създадат кратко устно пожелание към близък приятел, на когото ще направят подарък, чрез въвеждане в подходяща речева ситуация от страна на учителя. (връзка между предмета технологии и предприемачество и български език и литература)
9. В адаптирания план на урока за ученика със СОП се фиксира ролята на ресурсния учител или др. специалист в конкретния учебен час- къде точно и как ще подкрепят детето и работата на общообразователния учител.(Нивата на подкрепа от ресурсния учител и др. специалистr са представени в Тема Трета).
10. Успехът в обучението на ученика със СОП се обезпечава в по- голяма степен при използване на асистиращи технологии от различен клас. Ресурсните учители и другите специалисти запознават ЕПЛР и родителите с функциите и предимствата в ученето  на ПТС и според индивидуалните нужди, те се залагат в адаптираните планове на уроците. Училището има ангажимента да ги осигури за учениците със СОП, тъй като те са съществен компонент на приобщаващата образователна среда, осигурена за тях.
11.  Домашната работа за ученика със СОП е важна дейност, която има за цел освен да предостави възможности за преговаряне на знанията, също и да развива основни социални умения, като самостоятелно учене и поемане на отговорност. Изисквания към домашната работа:
· Да не се използва като наказание. Да не носи стрес, както за децата, така и за техните родители, а приятно усещане и удоволствие от работата.
· Задачите да са достъпни, кратки и да не отнемат много енергия и време за изпълнение.
· Да има ясна цел и достатъчно обяснения и инструкции относно това, как трябва да се изпълни, какви материали ще са нужни, кога трябва да е готова и нещо много важно- каква ще е наградата/стимулът за доброто представяне.
· При предоставяне на домашната работа, ученикът със СОП трябва да получи възможност да я разгледа и да зададе въпроси, ако нещо не му е ясно.
· Важно е домашната работа да се обсъди с родителите- видът и броят на задачите, както и нивото на подкрепа, от която ще се нуждае ученикът при нейното изпълнение в домашни условия. 
12. Основна задача на учителя е да подготви и представи урока така, че да ангажира и стимулира всички свои ученици в класната стая.
Три важни препоръки към учителите за оптимизиране на ДПЛР на учениците със  СОП, в началото на учебната година:
· Убедете се, че класната стая е оборудвана и подредена така, че да посрещне различните нужди на учениците. За това невинаги са нужни много ресурси. Уточнете с ресурсния учител или другите специалисти от ЕПЛР какви специални пособия и материали ще са нужни за предстоящата година и от къде могат да бъдат доставени. Направете предложение към директора за закупуване. Училището получава финансови средства за това. Част от дидактичните материали можете да адаптирате и изработите сами с помощта на колеги и родители.
· Намерете време още в началото на учебната година да разработите адаптирани планове на уроци за учениците със СОП. Това няма да ви затрудни, при условие че вече разполагате с  Учебно помагало с адаптирано учебно съдържание по всяка тема от учебните програми по предметите от учебния план,  примерни адаптирани планове на уроци и насоки за работа в Методическо ръководство. Поканете ресурсния учител и другите специалисти от ЕПЛР да ви помогнат в това начинание. Това е и тяхно задължение. Ако въпреки това продължавате да се затруднявате, обърнете се към РЦПППО. Тези институции разполагат с опит и експертиза, която винаги можете да използвате за методическа подкрепа. 
· Потърсете опита на други ваши колеги- как те обучават своите ученици със СОП, какви са техните трудности и успехи. Винаги можете да научите за нов работещ метод или техника, за които до момента не сте се сетили. Четете специализирана литература и се информирайте за специалните потребности и новостите в приобщаващото образование.
И в заключение:
Добрият учител не просто преподава, той учи и подкрепя всяко едно дете в класа. Обича да експериментира и винаги има план „Б“. Преподава иновативно и интерактивно, използва ИКТ, познава и прилага асистиращи технологии и специфични стратегии в учебния процес. Поддържа и развива приобщаваща класна стая, в която всички деца са с равни права и равно участие. Не се срамува да пита и да търси по- добри идеи за урочни разработки от колегите си. Знае, че всеки ученик, всеки клас и всеки урок са различни и неповторими. Наясно е, че работата с учениците със СОП е сложна и понякога доста изтощителна,  но знае, че този труд си заслужава.

